AlexejDobrolubov/national_council_slovak_2010 huggingface dataset:
33. schôdza NR SR - 14.deň - A. dopoludnia
Dátum: 2025-04-15
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

91. Ďakujem pekne za slovo. Julo, ešte raz, ďakujem za tvoje vystúpenie, za to, ako si to zhrnul, ale mňa zaujal najmä ten úvod, kde si povedal, že máš radosť z toho, akým spôsobom odborným sa tu debatuje. No, bohužiaľ, aj rozprava k tomuto zákonu ukazuje, že koaličným poslancom, ale, bohužiaľ, aj mnohým opozičným častokrát debaty nevyhovujú a nemajú čas na to, aby ani počúvali. No a v tomto zmysle sa ukázalo aj dnešné hlasovanie o iných zákonoch, ukázalo, že častokrát tí koaliční poslanci jedno hovoria, ale druhé konajú. A v tomto, pri tomto návrhu zákona je to presne o tom istom. Že oni, keď sa stane nejaké nešťastie, ktoré zasiahne celé Slovensko, tak veľmi veľa poslancov sa vyjadruje k tomu, že ľudia by nemali piť a nemali by potom vykonávať rôzne činnosti, no ale ak sa to týka Národnej rady Slovenskej republiky, tak zjavne si ťažko šahajú na svoje vlastné svedomie a možno je to aj z toho, že si nechcú obmedziť nejaké svoje vlastné, svoj vlastný komfort alebo niečo, čo by sa mohlo dotknúť ich. A toto je trošku také pokrytecké. Presne tak, ako sa ukázalo dnes aj pri hlasovaní o navrátení príspevku rodinám s deťmi, kedy oni častokrát hovoria o tom, jak by podporili rodiny s deťmi, ale keď za to mohli zahlasovať, tak sa zdržali. Takže ja sa obávam, že ani pri hlasovaní o tomto zákone koalícia to nepodporí, ale je to len a len o tom, že takto vnímajú občanov. Od nich chcú, aby sa správali slušne a častokrát v Národnej rade to tak nie je. Ďakujem.
33. schôdza NR SR - 14.deň - A. dopoludnia
Dátum: 2025-04-15
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

10. Ďakujem pekne za slovo. Ďakujem, Julo, aj za tvoje vystúpenie. Myslím, že celá spoločnosť vníma problematiku alkoholu najmä vtedy, keď sa stane nejaká tragédia na cestách. Pamätáme si veľmi dobre v nedávnej minulosti tú veľmi smutnú udalosť, keď naozaj veľmi opitý vodič zabil nevinných študentov tuto kúsok od nás, od parlamentu. A vtedy to spôsobilo celospoločenskú diskusiu o tom, ako treba sprísňovať naozaj opatrenia a hlavne sankcie voči tým, ktorí požívajú alkohol a de facto potom porušujú pravidlá tým, že si sadnú napríklad za volant. A tie zákony sa prijímajú tu v poslaneckej snemovni, tak kto iní ako poslanci Národnej rady Slovenskej republiky by mali ísť príkladom obyvateľom Slovenskej republiky. A je úplne bežné dnes, že vo firmách, v štátnej správe, všade proste je absolútne zakázané požívať alkoholické nápoje na pracovisku počas pracovnej doby a ja nevidím dôvod, prečo by to malo byť inak v Národnej rade Slovenskej republiky. Práve naopak, my by sme mali ísť vzorom občanom Slovenskej republiky, pretože, tak ako si aj ty poukázal, veď tie rozhodnutia, ktoré sa dejú tu, tak sú závažným charakterom v tom zmysle, že sa dotýkajú všetkých občanov Slovenskej republiky. Tak ja som absolútne za a myslím si, že mali by sa všetci poslanci Národnej rady zamyslieť nad tým, akým spôsobom idú príkladom. Len keď si zoberieme mnohé ďalšie príklady z nedávnej minulosti o tom, jak idú oni príkladom občanom Slovenskej republiky, no tak je mi z toho smutno, že tu platí pre mnohých koaličných poslancov dvojaký meter. Absolútne ani jeden tu z nich nesedí, teda česť výnimke, jeden kolega tu sedí z koalície, takto záleží koaličným partnerom na občanoch Slovenskej republiky. Julo, ešte raz ďakujem.
33. schôdza NR SR - 13.deň - B. popoludní
Dátum: 2025-04-14
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

8. Ďakujem pekne za slovo. Ďakujem, Rasťo, aj za tvoj príspevok, tvoje vystúpenie detailné, kde si rozobral naozaj veľa kritérií a veľa oblastí toho, prečo to uznesenie je potrebné a prečo svojím spôsobom ľudia aj v tom regióne, kde by táto továreň mala byť, tak vyjadrujú svoju nespokojnosť a ty si vo svojom vystúpení spomenul aj to kritérium, že teda prichádza okrem toho, že príde technológia, tak prichádza aj nejaká ideológia a toto nie je vnímanie len ľudí v tom regióne, ale s takouto skúsenosťou sa ozvali aj mnohé viaceré krajiny, ktoré majú už skúsenosť s čínskymi investormi a s čínskymi fabrikami. Dokonca sa objavili aj teórie o tom, že tá ideológia v sebe bude zahŕňať aj určitý element bezpečnosti, že teda si donesú so sebou súdruhovia z Číny aj nejaké svoje bezpečnostné zložky, alebo budú si ich tu vytvárať na území Slovenska a budú sa snažiť de facto prispôsobiť k tým svojim, k tomu svojmu vnímaniu bezpečnosti aj ľudí v danom regióne, tak ja sa nečudujem, že po mnohých týchto skúsenostiach a takýchto veciach, ktoré odznievajú nielen na Slovensku, ale odznievajú vo svete, takže ľudia v regióne, kde táto fabrika by mala stáť, sa obávajú, pretože vieme veľmi dobre, že režim v Číne je naozaj režimom, kde sú porušované ľudské práva, ktorý je spájaný s tým, že tá ideológia komunistickej strany a to, že jedinú pravdu má vláda a strana, tak tam je uplatňovaný, a ja si nemyslím, že po skúsenostiach s demokraciou chceme toto, ale viem, že vláda by si to priala. Naša súčasná Ficova.
33. schôdza NR SR - 9.deň - B. popoludní
Dátum: 2025-04-08
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

140. Ďakujem pekne za slovo. Pán poslanec Stachura, ja absolútne súhlasím a veľmi by som si prial, aby to bolo tak, ako si spomínal, aby pri tak vážnych veciach, ako bola pandémia COVID-19, sa dokázali politici spojiť a povedať si, čo je prioritou. V tom prípade prioritou bolo zachraňovať ľudské životy. A tak ako si aj ty spomenul, naozaj celý, celý svet s tým bojoval. Každá krajina mala iné opatrenia, každá krajina v niečom možno bola lepšia, v niečom horšia, niečo lepšie sa im ukázalo ako niekde inde, ale čo môžme dnes už s istotou povedať, je absolútne, že ak dochádzalo k takým veciam, ako dochádzalo na Slovensku, a teda že opozícia vtedajšia a súčasná vládna koalícia robila všetko pre to, aby nebola na jednej vlnovej dĺžke s vtedajšou vládou, a tie opatrenia nepresadzovali sme rovnakým spôsobom, no tak to sa prejavilo presne aj v tých úmrtiach. No a potom takí, by som to povedal, mentálni poblúdilci, ako je pán Kalivoda, ktorý to tu bude potom rozprávať, on to nevie ani z vlastnej hlavy totiž povedať, lebo on to čítal, jemu to niekto musel napísať, no tak oni to potom tu šíria ako nejakú auru, že teraz dvadsaťtisíc mŕtvych životov. Mne je ľúto každého jedného a naozaj som bol pri tých rozhodnutiach, keď odborníci rozhodovali. A neboli to rozhodnutia ani Igora Matoviča, ani mojej osoby, ale bolo to rozhodnutie krízového štábu, kde sedeli desiatky ľudí a odborníkov. A ja sa len s nejakou, ja to ani neviem pomenovať, že čo teraz títo ľudia chcú vlastne, pretože oni rozhodujú teraz o slintačke, krívačke a robia to isté. (Potlesk.)
33. schôdza NR SR - 9.deň - B. popoludní
Dátum: 2025-04-08
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

118. Ďakujem pekne. Julo, ty si ešte v rozprave rozprával o tom, že ľudia, ktorí sa v období od roku 2020 snažili bojovať s pandémiou, boli pre teba hrdinovia a mnohí z nich, bohužiaľ, sa nedožili ani súčasnej doby. Jeden z nich bol napríklad prof. Krčméry, ktorý naozaj sa snažil bojovať s pandémiou a priniesť aj na krízový štáb svoje vedomosti, ktoré nadobudol v mnohých iných oblastiach s takými chorobami, o ktorých sa nám tu na Slovensku, samozrejme vďakabohu, ani nesníva. A ja súhlasím s tým, čo si povedal, že naozaj tí ľudia sú hrdinovia v mnohom, v mnohých smeroch. Napriek tomu, že časť populácie na Slovensku sa vyjadruje hanblivým spôsobom a mňa veľmi mrzí, že takým spôsobom sa vyjadrujú aj predstavitelia súčasnej vládnej koalície vrátane predkladateľa tohoto zákona, o ktorom tu dnes rokujeme, ministra vnútra. A minulý týždeň sme mali možnosť tu v tejto snemovni vidieť, že na balkóne sa ocitol aj jeden z odsúdených extrémistov, právoplatne odsúdených, pán Bombic, ktorý sa tu ocitol na pozvanie jedného z koaličných partnerov, respektíve poslancov koalície. A tento konkrétny človek sa vyjadroval o lekároch v tom období, aj konkrétne o pánovi Krčmérym, veľmi hanlivým spôsobom. Bol ixkrát za to riešený aj teda políciou, až to vyústilo k tomu, že na základe medzinárodnej pomoci bol vydaný na Slovensko a na Slovensku bol odsúdený za extrémistické postoje za mnohé jeho vyjadrenia. A pán Eštok, predkladateľ tohto zákona, sa s pánom Bombicom rozprával bez problémov, jemu to nevadí. Takže o tomto je ten zákon, odporný, klamárs... (Prerušenie vystúpenia časomerom.)
33. schôdza NR SR - 9.deň - A. dopoludnia
Dátum: 2025-04-08
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

101. Ďakujem pekne. Ďakujem, pán kolega, za vaše vystúpenie aj za ten príklad, lebo ja som to spomínal aj v mojej rozprave. Takýchto príkladov bolo vtedy, v tom čase veľmi veľa a ďakujem za tú vašu skúsenosť, ktorou, ktorú ste tu predniesli, lebo naozaj tak to bolo. Ľudia nevedeli, čo všetko ich čaká, akým spôsobom sa to bude šíriť, akým spôsobom sa to bude riešiť, a tak boli aj, samozrejme, tie opatrenia nastavované a opatrenia boli nastavované odborníkmi. Podotýkam, naozaj tí ľudia na krízových štáboch boli odborníci, to neboli nejaké vymyslené, vymyslené veci z večera do rána. Bojovali s tou chorobou na celom svete, rovnako tak sme sa snažili aj my na Slovensku a takých ľudí, ako vy ste spomenuli, ktorí sa vracali zo zahraničia, bolo naozaj veľmi veľa a nielen individuálne, ale aj repatriačné lety, ktoré sme organizovali, a zachránili sme mnohých Slovákov, ktorí naozaj v zahraničí zrazu zostali bezprizorní a nevedeli, čo majú robiť. Mnohí z nich boli zavretí v karanténe a nikto sa ich tam nepýtal, či s tým súhlasia, alebo nesúhlasia, jednoducho boli odvezení do karantény a bolo vybavené. A áno, aj my sme mali karanténu a tak jak ste povedali, ak Ústavný súd povedal, že teda ľudia v karanténe si mali, mali mať zaplatené tú stravu a nemali platiť, okej, o tom sa bavme, ale je absolútne neprístojné, neprípustné, aby sme sa bavili o odškodňovaní tých, ktorí nedodržiavali opatrenia a kvôli ktorým sa nakazili mnohí ďalší a, bohužiaľ, zomierali aj ľudia potom v nemocniciach. Toto je, absolútne súhlasím s tým, čo ste povedali, to je jednoducho zárodok anarchie, ak tu dnes budeme hovoriť o tom, že máme amnestovať ľudí, ktorí pri akejkoľvek príležitosti si povedia, že kašlem na nariadenia, kašlem na autority, kašlem na všetko, hlavne že ja si poviem, že to nemusím robiť.
33. schôdza NR SR - 9.deň - A. dopoludnia
Dátum: 2025-04-08
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

42. Ďakujem pekne. Marek, ďakujem za tvoje vystúpenie a ja si neviem predstaviť, čo iné by malo rezonovať u každého jedného poslanca ako vystúpenie bývalého ministra zdravotníctva a odborníka, doktora, lekára. A keď aj teraz rozprávajú o tom, že teda ľudia na Slovensku by mali počúvať odborníkov, tak ja teba ako odborníka som počúval a myslím si, že tie argumenty z tvojich úst tu zazneli absolútne, absolútne jasné. Spomínal si, že očkovanie po prvej vlne, ktorú si myslím, že naozaj sme zvládli veľmi-veľmi dobre a dokonca nás za to chválili v zahraničí mnohí kolegovia, tak očkovanie bolo 44 %. Ale povedzme si úprimne, a ty si to potom aj v závere naznačil, že kvôli čomu bolo iba 44 %? Práve kvôli tomu, že vtedajšia opozícia, súčasná koalícia, jednoducho vyzývala ľudí, aby nedodržiavali opatrenia. Vyzývala ich, aby sa nedávali očkovať, potierali, absolútne nerešpektovali tých odborníkov, ktorí dnes hovoria ľuďom, že majú ľudia počúvať odborníkov. Práve kvôli tomu bolo tá zaočkovanosť tak nízka a práve kvôli tomu potom tie ďalšie vlny covidu na Slovensku jednoducho neboli absolútne tak jednoduché, ako mohli byť. A ty si to povedal vo svojej rozprave a ja sa veľmi dobre pamätám, keď som sa pýtal zahraničných kolegov, či majú aj oni problémy podobného charakteru ako my, že by ich nepodporovali vtedajšie opozície. Naozaj nepoznám krajinu, a navštívil som ich pomerne veľa, kde by mali ten istý problém, ako bol u nás, že vtedajšia opozícia otvorene vyzývala ľudí k tomu, aby nedodržiavali opatrenia. A dnes cynicky predkladajú zákon, kde chcú týchto ľudí odškodňovať a, naopak, chcú trestať ľudí, ktorí nedodržiavajú opatrenia voči slintačke a krívačke, s ktorou sa oni teraz snažia bojovať a, bohužiaľ, zlyhávajú, lebo sú to absolútni neschopáci.
33. schôdza NR SR - 9.deň - A. dopoludnia
Dátum: 2025-04-08
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

38. Ďakujem pekne, kolegovia, za vaše faktické. Nebudem sa venovať všetkým, pretože väčšina bola podporných. Peťo Stachura, áno, súhlasím s tým, že pandémia a epidémia sa dá zvládnuť len, keď bude súdržná spoločnosť. A, bohužiaľ, to je, za covidu taká súdržná nebola. Ale, pán Bartek, nehnevajte sa, ale jediný, kto tu šíri demagógiu, ste vy vo vládnej koalícii, pretože predkladáte zákon, ktorý na jednej strane, na jednej strane chce odškodniť ľudí, ktorí nedodržiavali opatrenia, a na druhej strane dnes vyzývate všetkých, aby dodržiavali opatrenia. To je absolútna demagógia a cynizmus. Čo sa týka Ústavného súdu, pán Bartek, prečítajte si to rozhodnutie, lebo Ústavný súd rozhodoval, ak, tak rozhodoval vo vzťahu ku karanténe a či ľudia mali platiť poplatky, a nie k tomu, či ľudia oprávnene dostávali pokuty za nedodržiavanie opatrení. Ale ja rozumiem tomu, že vy musíte túto demagógiu šíriť, lebo na ničom inom nedokážete stavať, nič iné ste ešte v živote nedosiahli. A ja nemusím očisťovať svoje meno, lebo mne nevypisujú v Novom Meste nad Váhom pri protestoch, že "Miško, hanbíme sa za teba", tak ako vaši rodáci, tak ako vaši rodáci, pán Bartek, takže to je vaša vizitka, vaša vizitka, ktorú máte vo vašom rodnom meste. No a čo sa týka toho spackaného manažmentu, no vidíme sami, že nám ľudia možno nedôverovali tak, pretože mali vás, ľudí, ktorých ste vyzývali, aby nedodržiavali opatrenia. A my to nerobíme, my sa snažíme byť konštruktívni aj v opozícii a podporovať opatrenia, lebo rozumieme tomu, čo je takáto choroba. No a vy to nezvládate aj napriek tomu, takže čo hovoríte o tom, že kto to tu spackal, lebo vy ste absolútni babráci a nímandi, ktorí ste v pozíciách, ktorí nezvládate absolútne nič a vidíte, že dennodenne sa vám to sype pod rukami, tak ja rozumiem tú červeň vo vašej tvári. (Potlesk.)
33. schôdza NR SR - 9.deň - A. dopoludnia
Dátum: 2025-04-08
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

10. Ďakujem pekne za slovo. Pán poslanec Stachura, ja absolútne podpisujem všetko, čo si povedal, a vrátim sa najmä k tomu, alebo chcem zareagovať na tú časť, keď si hovoril o tých odborníkoch na ústrednom krízovom štábe, permanentnom krízovom štábe alebo v rámci pandemickej komisie. Naozaj ja si to veľmi dobre pamätám tých odborníkov, ktorí tam chodili a častokrát unavení, plakali a ronili slzy mnohí z nich, pretože naozaj tá situácia bola veľmi vážna. A veľmi je cynické od súčasných predstaviteľov vlády hovoriť dehonestujúco o týchto ľuďoch alebo vôbec nejakým spôsobom dehonestovať všetky tie opatrenia, ktoré sa vtedy robili, pretože absolútne máš pravdu v tom, že nikto vtedy nezaháľal. A to, čo si hovoril a čo povedal aj môj predrečník Julo Jakab, v akom stave boli zdravotníctvo, v akom stave sme si my prevzali de facto po 12 rokoch vlády Roberta Fica, Petra Pellegriniho zdravotníctvo a všetky zložky. Ja aj v rozprave budem potom hovoriť o krízovom riadení, v jakom stave toto všetko bolo, ako sme fungovali od prvého dňa s rukavicami na rukách a s rúškami na ústach, ktoré sme nemali. Jednoducho štátne hmotné rezervy boli rozkradnuté vďaka Kičurovi a jeho asistentovi Matúšovi Šutajovi Eštokovi, zdravotníctvo bolo v dezolátnom stave, napriek tomu, tak ako si aj spomínal tie štatistiky, sme aj prvú, aj druhú vlnu zvládli absolútne, myslím si, výborne v porovnaní s inými krajinami. A to, akým spôsobom sa opozícia vtedajšia a súčasná koalícia s ich niektorými exotmi, ako je Bombic, správali k lekárom, napríklad si spomínal profesora Krčméryho, ktorý, bohužiaľ, sa nedožil dnešných dní a ja si veľmi dobre pamätám, keď so slzami v očiach hovoril, že musí opustiť Slovenskú republiku vďaka súčasnej vláde.
33. schôdza NR SR - 1.deň - B. popoludní
Dátum: 2025-03-25
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

65. Ďakujem pekne za slovo. Pán poslanec, ty si spomínal v rozprave a apeloval na tých poslancov koalície a možno najmä na tých nových, že oni tam mali stáť a oni majú klásť otázky Richardovi Rašimu a v podstate od neho žiadať nejaké vysvetlenia, ale si povedal, konštatoval, že im to je jedno. No ja si osobne myslím, že im to nie je jedno, ale im to práveže vyhovuje, lebo oni sa dostali do toho košiara, už sú tam a teraz tak, jak to dokázal aj Samuel Migaľ, aj Šalitroš a ďalší, ktorí jednoducho bažili po funkciách, bažili po kšeftoch, no tak títo dvaja poslanci tiež už sú v košiari a im to vyhovuje, že takéto veci sa dejú v SMER-e a v SMER-e 2, teda alias v HLAS-e – sociálna demokracia, lebo toto je presne ich DNA. Oni nemajú problém s kšeftami, nemajú problém dohadzovať kšefty svojim rodinným príslušníkom, no lebo malá domov, tak ich to potom teší, keď sa im takéto veci podaria. A ukazuje a dokazuje to aj v konečnom dôsledku sám predseda HLAS-u – sociálna demokracia Matúš Šutaj Eštok, ktorý na ministerstve vnútra vyhlasuje verejné obstarávanie, jedno za druhým podozrivé, jedno za druhým šité na mieru nejakej firme, nejakému človiečiku, ktorý dokonca ani v podstate pomaly neexistuje, ako tie hasičské autá. Teraz nakoniec uniformy a polokošele pre policajtov, ktoré majú byť ušité z nejakých šupiek kávových zŕn. Toto sú presne oni, takže týmto poslancom to absolútne vyhovuje, lebo oni budú žiadať len nejaké kšeftíky sami pre seba alebo pre svojich rodinných príslušníkov. Bohužiaľ.
33. schôdza NR SR - 1.deň - B. popoludní
Dátum: 2025-03-25
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

33. Ďakujem pekne za slovo. Pán poslanec, v rozprave si spomenul, že tí traja noví poslanci Národnej rady Slovenskej republiky zložili sľub a prisahali na ústavu a tak by sa teda mali aj správať pri hlasovaní a že by si chcel veriť do budúcna, že toto naozaj bude platiť, ale ja, bohužiaľ, už z tej skúsenosti, ktorú mám, tak ja tomu neverím. A oni aj to, že sa dostali do Národnej rady, je len výsledok špinavého obchodu a toho, čo sa snažili mesiace presviedčať verejnosť na Slovensku, že oni majú nejaké hodnoty a že v rámci tých hodnôt prišli k zisteniam, že pri niektorých hlasovaniach sa im obracal žalúdok a že platia v strane HLAS – sociálna demokracia gestapácke metódy a že toto už nikdy nedopustia a že oni sa budú snažiť naozaj plniť sľuby občanov. No toto všetko vyšumelo tým dňom, keď dosiahli na úrade vlády s Robertom Ficom dohodu, a zrazu je, nezostalo po tých hodnotách ani mastný fľak a všetko je úplne inak. Dnes tie hodnoty predstavili, presne tak aj teraz pri tom prvom hlasovaní, že jednoducho ústavu majú za trhací kalendár. Ale ja sa ani nečudujem, keď vo vláde sedia ľudia ako napríklad minister obrany Kaliňák, ktorý sa priznal k tomu, že porušuje ústavný zákon a de facto povedal celej verejnosti, že on ústavu nebude rešpektovať, pretože on si to vyložil tak, že jeho záujmy a záujmy jeho rodiny sú prednejšie ako nejaká ústava. No tak toto sú tie ich hodnoty reálne a, bohužiaľ, aj tí traja noví naši kolegovia spadajú do tej skupiny poslancov, ktorí za kšefty a za dohody vo vládnej koalícii predajú aj vlastnú mater.
23. schôdza NR SR - 12.deň - B. popoludní
Dátum: 2024-12-11
Poslanec: Mikulec, Roman (SLOVENSKO)
Druh vystúpenia: Vystúpenie s faktickou poznámkou

24. Ďakujem pekne za slovo. Myslím, Marek, že ty si to pomenoval úplne presne a celý tento návrh zákona je absolútne absurdná vec. Celá tá krízová situácia by tu nemusela byť, keby pán minister od začiatku teda ako nastúpil do funkcie a začal rokovať s odborármi, tak možno si dal povedať a spravil iba to, že to memorandum, ktoré bolo dohodnuté už v roku 2022, myslím, tak naplnil, tak ako tí lekári očakávajú. Áno, a mnohé veci sú dobré v tých návrhoch, ktoré sme tu počúvali, ktoré si aj odborári dali, ale celá tá krízová situácia by nemusela byť, keby pár miliónov eur ste zohnali na to, aby ste naplnili tie ich podmienky. Už sme tu o tom hovorili. Pán minister, stačilo by iba sa dohodnúť s vašim kolegom ministrom Kaliňákom a povedať, aby nenakupoval zbytočne lietadlá, ktoré si nakúpili pred siedmimi rokmi oni sami. Oni sami presviedčali pred siedmimi rokmi celú verejnosť o tom, že tie lietadlá, ktoré dnes má armáda k dispozícii, teda Spartany, sú najlepšie na svete. A dnes po siedmich rokoch ich chcú vyhodiť do koša a on chce minúť ďalšie milióny na nákup lietadiel, úplne zbytočne. Buchnite po stole, buďte ako chlap, povedzte, že jednoducho on v armáde nemá krízovú situáciu, vojaci sú zalezení v kasárňach, nemáme žiadnu situáciu na to, aby teraz potrebovali vymieňať letiskový park za teda dopravné letectvo a už vôbec nie nejaké predražené stomiliónové biznis jety a povedzte, nech dajú tie peniaze vám. Je to jeden transfer, ktorý vedia urobiť veľmi rýchlo a vy môžte uspokojiť všetky požiadavky odborárov, lekárov, zdravotníkov a krízová situácia nemusí byť. A nemusíte sa im vyhrážať basou.
22. schôdza NR SR - 3.deň - B. popoludni
Dátum: 2024-10-24
Poslanec: Michelko, Roman (SNS)
Druh vystúpenia: Vystúpenie s faktickou poznámkou

81. Ďakujem za slovo. No najprv naozaj chcem povedať sebakriticky, že som nie dobrý prognostik, lebo tiež som si myslel, že v tomto čase plus mínus že bude mať nového riaditeľa. Situácia politika je veľmi kreatívna a nepredvídateľná a v tomto prípade sa to v plnej miere prejavilo. S čím ale mám dosť problém je formulácia totálny chaos a rozklad. Televízia funguje, je tam štatutár. Áno, má obmedzenia do 200-tisíc, ale idú všetky relácie, diskusné relácie, rozhodne pre bežného diváka žiaden kolaps alebo žiaden nejaký prudký pokles kvality sledovanosti nejakých merateľných parametrov nie je. No a paradoxne budem znova súhlasiť, že výber tých, alebo nominácie tých radných alebo kandidátov na radných by určite mali mať nejakým spôsobom iné parametre. Určite v dokonalom svete by bol dobrý hearing alebo vypočutie, ale teda 44 kandidátov, to by naozaj bolo minimálne týždeň a ja som bol pri vypočutí kandidátov na ústavných sudcov a bolo by to naozaj ťažké. Ale možno tá predselekcia by mala nejaký zmysel a dobre, berem to ako pre budúcnosť hodenú rukavicu, ale už naozaj ak hovoríte, že treba čím skôr dokreovať tú radu, tak teraz už nebude na to čas. Nakoniec tie korekčné mechanizmy aj v tom kuloárnom vyberaní ľudí zafungovali a nebude to také, ako to možno na začiatku vyzeralo. Takže konečne verím a dúfam, tridsiateho vyberieme päť radných a bude sfunkčnená rada a bude štandardný riaditeľ s mandátom.